**Подмярка 22.2. „Извънредно временно подпомагане за МСП, които са особено засегнати от последиците от руското нашествие в Украйна“**

Подкрепа по подмярка 22.2. „Извънредно временно подпомагане за МСП, които са особено засегнати от последиците от руското нашествие в Украйна“ се предоставя на територията на цялата страна под формата на еднократна помощ и има за цел да допринесе за подсигуряване на продоволствената сигурност, за преодоляване на пазарните дисбаланси и непрекъснатост на стопанската дейност на малките и средни предприятия, осъществяващи преработка, предлагане на пазара или развитие на селскостопански продукти.

Допустими за подпомагане са микро, малки и средни предприятия, които:

* преработват селскостопански продукти, включени в Приложение I към Договора за функциониране на Европейския съюз (ДФЕС), като резултатът от производствения процес може да е извън Приложение I към ДФЕС;
* са признати групи и/или организации на производители в производствени сектори, посочени в проекта на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“.

Финансовата помощ се предоставя при условие, че кандидатите са регистрирани по Търговския закон или Закона за кооперациите, са осъществявали дейност през 2021 г. и 2022 г., а сумата от разходите за оперативна дейност за 2022 г. трябва да превишават приходите от оперативна дейност за същата година.

**Кандидатите трябва да са ангажирани в поне една от дейностите по чл. 39в, параграф 1 от Регламент (ЕС) № 1305/2013 – кръгова икономика, управление на хранителните вещества, ефективно използване на ресурсите, екологични и щадящи климата методи за производство.**

За доказване на това изискване кандидатите микро, малки и средни предприятия, които преработват селскостопански продукти следва да представят някой от документите, изброени в проекта на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“.

За кандидати групи и организации на производители, признати от министъра на земеделието, изискването се счита за изпълнено, когато:

1. над 51% от членовете на групата/организацията:

а) са получили плащане по схемата за плащане за селскостопански практики, които са благоприятни за климата и околната среда (зелени директни плащания) за кампания 2022 г. или

б) отглеждат животни в действащ животновъден обект по чл. 137 от Закона за ветеринарномедицинската дейност и са регистрирани в Интегрираната информационна система на Българска агенция по безопасност на храните – ВетИс или

2. организацията или групата на производители представи някой от документите, изброени в проекта на Наредба за прилагане на подмярка 22.2 „Извънредно временно подпомагане за малки и средни предприятия, засегнати от последиците от руското нашествие в Украйна“.

Финансовата помощ по подмярката се определя въз основа на отрицателната разлика между приходите от оперативна дейност за 2022 г. и разходите за оперативна дейност за 2022 г. в отчетите за приходите и разходите.

Максималният допустим размер на финансовата помощ за кандидати преработвателни предприятия е 100 000 лева, а за кандидати групи и организации на производители – 17 000 лева. При определяне на максималния размер на подпомагането се отчита и подпомагането на кандидата, предоставено по други инструменти за подпомагане на национално равнище или на равнището на Съюза, или по частни схеми в отговор на последиците от руското нашествие в Украйна.

Приемът на заявления по подмярката ще се обяви със заповед на Изпълнителния директор на Държавен фонд „Земеделие“, съгласувана с Министъра на земеделието. Заявленията за подпомагане ще се подават лично или от упълномощено лице с нотариално заверено пълномощно **в областните дирекции на ДФЗ** по адрес на управление на кандидатите.